EkBass/fiwiki-20250220-pages-articles huggingface dataset:
Vaasan Ooppera

Vaasan Ooppera, koko nimeltään Vaasan Ooppera alueooppera r.y., on Vaasassa toimiva ooppera. Se on Suomen toiseksi vanhin alueooppera, perustettu vuonna 1956. Aluksi nimellä Vaasan Oopperayhdistys - Vasa Operaförening toimineen yhdistyksen perusti ryhmä laulunopettaja Tyyne Hasen oppilaita. Yhdistyksen perustavassa kokouksessa 6. joulukuuta 1956 valittiin puheenjohtajaksi ekonomi, johtaja Eino S. Rahikainen (1914–1979), joka toimi oopperayhdistyksen puheenjohtajana kymmenen ensimmäistä vuotta. Rahikaisen muutettua pois paikkakunnalta puheenjohtajaksi valittiin yhdistyksen toiminnanjohtaja, lehtori, laulaja Irma Rewell, joka toimi puheenjohtajana aina kuolemaansa asti. Monissa Vaasan Oopperan produktioissa 1950-luvulta lähtien kapellimestarina toimi Eino Haipus.Historia, Wasa Sinfonietta. Viitattu 7.6.2016. ==Lähteet== * ===Viitteet=== ==Aiheesta muualla== *, Vaasan Ooppera (Internet Archivessa) Luokka:Oopperat Suomessa Luokka:Vaasan musiikki
Luciano Galletti

Luciano Martín Galletti (s. 9. huhtikuuta 1980 Mar del Plata, Argentiina) on argentiinalainen entinen jalkapalloilija. Gallettin pelipaikka oli keskikentän tai hyökkäyksen vasemmalla laidalla. Gallettin pelasi ensimmäisen ammattilaiskautensa oli 1997–1998 argentiinalaisen Estudiantesin riveissä. Vuonna 1999 hän siirtyi Italiaan, Parman joukkueeseen. Otteluita Parmassa ei kuitenkaan tullut ainuttakaan, ja edessä oli jo samana vuonna siirto alemmalle sarjatasolle Serie B:n Napoliin. Koska läpimurtoa Italiassa ei tullut, Galletti palasi takaisin kotimaahansa, seura oli vanha tuttu Estudiantes. Seuraavaksi kaudeksi 2001–2002 Galletti siirtyi takaisin Eurooppaan, tällä kertaa Espanjassa. Seura oli Real Zaragoza, jota Galletti edusti neljän kauden ajan ja kuului jokaisen aikana joukkueen runkopelaajiin. Vuonna 2005 hän siirtyi Atlético Madridiin. Ensimmäisellä Atlético-kaudellaan Galletti oli maanmiehensä Maxi Rodríguezin varamies ja peliaika jäi suhteellisen vähäiseksi. Syksyllä 2006 Maxin loukkaannuttua vakavasti Galletti sai tilaisuutensa ja nousi yhdeksi Atléticon runkopelaajista. Kesäkuussa 2007 Galletti myytiin kreikkalaiseen Olympiakosin joukkueeseen. Galletti oli pakotettu päättämään pelaajauransa tammikuussa 2010, kun hänellä todettiin munuaisten vajaatoiminta.Due to renal failure, Luciano Galletti retires (Luettu 28. syyskuuta 2010) Argentiinan maajoukkueessa Galletti pelasi 13 ottelua ja teki niissä kolme maalia. Maajoukkuedebyyttinsä helmikuussa 2002 tehnyt Galletti oli mukana vuoden 2005 Maanosaliittojen cupissa, jossa hän pelasi täydet minuutit Tunisiaa vastaan ja tuli vaihdosta kentälle otteluissa Meksikoa ja Brasiliaa vastaan. Myös Gallettin isä Rubén Horacio Galletti oli tunnettu jalkapalloilija. == Lähteet == == Aiheesta muualla == * Luciano Gallettin virallinen sivusto * Gallettin tiedot Football Database -sivustolla Luokka:Argentiinalaiset jalkapalloilijat Luokka:Vuonna 1980 syntyneet Luokka:Elävät henkilöt
Korento (esine)

Korento on yksinkertainen kantoväline. Se on yksinkertaisimmillaan puinen riuku, jonka molempiin päihin asetetaan taakka, esimerkiksi ämpäri. Korennon käyttö tehostaa ja helpottaa kantamistyötä sekä jättää kantajan toisen käden vapaaksi. ==Katso myös== *Ämmänlänget ==Lähteet== *Facta 2001 Luokka:Maataloustyökalut Luokka:Maatalouden historia Luokka:Työkalut Luokka:Muinaiset keksinnöt
Timoniemi

Timoniemi on kylä keskellä Kuhmoa, noin 20 km keskustasta pohjoiseen Kekkostietä (tie 9070). Kylä elää maa- ja metsätaloudesta, mutta suurin osa kylän ihmisistä käy töissä keskustassa. Timoniemellä toimii kyläyhdistys, jonka puheenjohtajana toimii Teija Haverinen. Lisäksi kylällä on eri palveluita tarjoavia yrityksiä. == Kylälehti Timoniemen Netti == Timoniemen kylälehti Timoniemen Netti on ilmestynyt 10. joulukuuta 2000 alkaen neljä kertaa vuodessa. Lehden jutut on luettavissa kylän Internet-sivuilla numerosta 10 alkaen. Alkuun lehden päätoimittajana toimi sen perustaja, Maija Tähkävuori. Tällä hetkellä lehden päätoimittajana toimii Teija Haverinen. == Tekniikan tulo Timoniemelle == Timoniemen ensimmäinen puhelin oli Onnelan talossa 1930-luvulla. Timoniemenvaaran ensimmäinen puhelin oli Tulisalmessa, lossissa 1960-luvulla. Ensimmäiset sähköt tulivat Timoniemelle koulun läheisyyteen ja Timoniemenvaaralle 1949. Tällä hetkellä kylällä on Kaisanet Oy:n WiMax laajakaista ja alkuvuodesta 2011 Soneran avaama 3G-verkko. ==Aiheesta muualla== * Kylän Internet-sivut Timoniemi
Gustavo Adrián López

Gustavo Adrián López Pablo (s. 13. huhtikuuta 1973 Valentín Alsina, Argentiina) on argentiinalainen jalkapalloilija, joka edusti kotimaansa Independienten jälkeen espanjalaisia Real Zaragozaa (1996–1999), Celta Vigoa (1999–2007) ja Cádizia (2007–2008). 174 senttimetriä pitkän Lópezin pelipaikka on hyökkääjä. Hänellä on myös Espanjan kansalaisuus. Lópezin ammattilaisura alkoi kaudella 1991–1992 Independienten joukkueessa. Hän edusti seuraa neljä kautta, kunnes siirtyi kaudella 1995–1996 Real Zaragozaan. Ensimmäinen visiitti Eurooppaan jäi puolen kauden mittaiseksi, ja López palasi pian takaisin Independienteen. Kuitenkin jo seuraavaksi kaudeksi hän siirtyi uudestaan Zaragozaan, ja tällä kertaa hän viihtyi aragonialaisseurassa kolmen kauden verran, kunnes siirtyi Celta Vigoon vuonna 1999. López pelasi Celtassa kahdeksan kautta. Argentiinan maajoukkueessa López debytoi joulukuussa 1994 Romaniaa vastaan pelatussa ottelussa. Ainoat MM-kisansa López koki Japanissa ja Etelä-Koreassa 2002 mutta hän ei päässyt turnauksessa pelaamaan. Yhteensä 31 maaottelua pelannut ja niissä neljä maalia tehnyt López oli mukana Atlantan olympialaisissa 1996, jossa Argentiinan joukkue voitti hopeaa. == Lähteet == Luokka:Argentiinalaiset jalkapalloilijat Luokka:Argentiinalaiset olympiamitalistit Luokka:Vuonna 1973 syntyneet Luokka:Elävät henkilöt
Mexicali

Mexicali on Meksikon Baja Californian osavaltion pääkaupunki. Sen asukasluku oli vuonna 2010 noin 936 000. Mexicali sijaitsee Meksikon Yhdysvaltain vastaisella pohjoisrajalla Kalifornian Calexicoa vastapäätä ja se on Latinalaisen Amerikan pohjoisin kaupunki. Mexicali ja Calexico ovat kaksoiskaupunkeja. Calexico on taloudellisesti yhteydessä Mexicaliin. Mexicali sijaitsee noin kahden tunnin ajomatkan päässä Yhdysvaltain San Diegosta. Kaupunki on perustettu 1903. == Väestö == Mexicalissa on Meksikon suurin kiinalaisväestö ja kiinalaiskaupunki La Chinesca. == Talous == Mexicalin laakso on merkittävä maaviljelysalue, jossa on yli keinokasteltua maata. Pohjois-Amerikan vapaakauppa-alue NAFTAn myötä 1994 suurin osa Meksikon ja Yhdysvaltain välisistä kaupan rajoitteista poistettiin ja alueella on perustettu runsaasti tehtaita (niin sanottu maquiladoras), jotka tuovat raaka- aineensa Yhdysvalloista ja vievät valmiit tuotteet takaisin. Kesällä 2006 käynnistettiin Silicon Border -projekti, joka rakentaa Mexicaliin täydellisen mikropiirien tuotantoketjun ja luo noin 20 vuoden kuluessa. == Lähteet == == Aiheesta muualla == * http://www.mexicali.gob.mx/ Luokka:Meksikon kaupungit Luokka:Baja California
Vitali Ginzburg

Vitali Lazarevitš Ginzburg (; 4. lokakuuta (J: 21. syyskuuta) 1916 Moskova, Venäjän keisarikunta – 8. marraskuuta 2009 Moskova, Venäjä) oli neuvostoliittolainen fyysikko, joka osallistui Neuvostoliiton vetypommin kehittelyyn 1950-luvulla. Ginzburg sai Nobelin fysiikanpalkinnon vuonna 2003 yhdessä venäläis-yhdysvaltalaisen Aleksei Abrikosovin ja yhdysvaltalaisen Anthony Leggettin kanssa työstään suprajohtavuuden ja supranesteiden parissa. Ginzburg valmistui Moskovan valtionyliopistosta 1938 ja sai väitöskirjansa valmiiksi 1942. Ginzburg työskenteli Lebedevin fysiikaninstituutissa 1940-luvulta lähtien, ja hän oli instituutin johtaja 1971–1988. Neuvostoliiton tiedeakatemian jäsen Ginzburg oli vuodesta 1956. Hänen suurimpia saavutuksiaan on Lev Landaun kanssa kehittämä suprajohtimiin liittyvä Ginzburgin–Landaun- teoria. Venäjänjuutalaista syntyperää ollut Ginzburg oli tunnettu ateismin edustaja sekä neuvostoaikana että kommunismin romahtamisen jälkeisellä Venäjällä.http://nobelprize.org/nobel_prizes/physics/laureates/2003/ginzburg- autobio.html Hän oli yksi allekirjoittajista presidentti Vladimir Putinille lähetetyssä avoimessa kirjeessä, jossa vastustettiin Venäjällä lisääntynyttä klerikalismia. Ginzburg tunnettiin myös voimakkaana antisemitismin vastustajana ja Israelin valtion kannattajana. == Lähteet == == Aiheesta muualla == * Nobelprize.org Luokka:Nobelin fysiikanpalkinnon saajat Luokka:Venäläiset fyysikot Luokka:Neuvostoliittolaiset fyysikot Luokka:Moskovan fysiikan ja teknologian instituutin professorit Luokka:Vuonna 1916 syntyneet Luokka:Vuonna 2009 kuolleet
Trumpettipuut

Trumpettipuut (Catalpa) kuuluvat bignoniakasveihin. Suvussa on kymmenisen lajia. Luontaisena trumpettipuita kasvaa Itä-Aasiassa, Pohjois-Amerikassa ja Länsi-Intian saarilla.H. G. Richter and M. J. Dallwitz Commercial timbers Trumpettipuut ovat kesävihantia, vankkaoksaisia, isolehtisiä puita, jotka valkeine kukintoineen muistuttavat hieman hevoskastanjaa. Trumpettipuut puhkeavat lehteen Keski-Euroopassakin hyvin myöhään, vasta kesäkuun alussa, jolloin kaikki muut puut ovat jo lehdessä. Lehdet ovat hieman herttamaisia ja pyöreätyvisiä. Terttumaiset valkoiset torvimaiset kukinnot muistuttavat rakenteeltaan keisaripuun kukkia. Kukista (3 cm) kehittyy syksyllä erikoisennäköisiä, jopa 40 cm pitkiä, hyvin hoikkia, riippuvia kotahedelmiä, jotka sisältävät karvaisia siemeniä. Ruskeat siemenkodat säilyvät lehdettömillä oksilla kevääseen saakka, ja niiden perusteella puun tunnistaminen on helppoa. Siemenkotien ulkonäön perusteella Yhdysvalloissa puuta kutsutaan papupuuksi (bean tree). Trumpettipuun kaarna on ruskeaa, uurteista ja muistuttaa hieman tervalepän kaarnaa. Varsinkin kukkiessaan komeat trumpettipuut ovat Etelä- ja Keski-Euroopassa suosittuja katu- ja puistopuita. Keltatrumpettipuu (Catalpa ovata) menestyy Ruotsissa Upsalan korkeudelle saakka. Suomessa se on jotenkuten menestynyt, kukkinut ja tuottanut siemeniä aivan etelässä suotuisilla paikoilla. Euroopassa yleisimmät tavattavat lajit ovat amerikkalaiset loistotrumpettipuu (Catalpa speciosa) ja alabamantrumpettipuu (Catalpa bignonioides). Liuskalehtinen keltatrumpettipuu (Catalpa ovata) on kotoisin Kiinasta. Liljatrumpettipuu (Catalpa × erubescens) on kestävä alabamantrumpettipuun ja keltatrumpettipuun risteymä. == Trumpettipuulajeja == * alabamantrumpettipuu (Catalpa bignonioides) * kaihotrumpettipuu (Catalpa bungei) * liljatrumpettipuu (Catalpa × erubescens) * kiinantrumpettipuu (Catalpa fargesii) * keltatrumpettipuu (Catalpa ovata) * loistotrumpettipuu (Catalpa speciosa) == Lähteet == == Aiheesta muualla == * Kassu – Kasvien suomenkieliset nimet: Trumpettipuut (Catalpa) * Suomen Lajitietokeskus: Trumpettipuut – Catalpa * United States Department of Agriculture (USDA): Catalpa * Flora of China: Catalpa Luokka:Bignoniakasvit Luokka:Puut
Eläinmaantieteellinen alue

Eläinmaantieteellinen alue on eläimistöltään samankaltainen alue maapallolla. Eläinmaantieteellisten alueiden eläimistön eroihin ovat vaikuttaneet etenkin mannerliikunnot, joiden seurauksena mantereet ovat välillä olleet biologisesti eristäytyneinä pitkän aikaa, mikä on johtanut niille tyypillisen eläimistön kehittymiseen. Maapallo jaetaan tavallisesti kuuteen eläinmaantieteelliseen alueeseen Alfred Russel Wallacen 1800-luvulla tekemän työn mukaan. Hän oli ensimmäinen joka havaitsi, että kokonaiset eläinten ryhmät saattavat esiintyä vain tietyllä eläinmaantieteellisellä alueella. == Eläinmaantieteelliset alueet == Yleensä maapallo jaetaan näihin kuuteen eläinmaantieteelliseen alueeseen: *Palearktinen alue (54,1 milj. km²), Euraasia ja Pohjois-Afrikka *Nearktinen alue (22,9 milj. km²), Pohjois-Amerikka *Neotrooppinen alue (19,0 milj. km²), Etelä- ja Keski-Amerikka *Etiopialainen alue (22,1 milj. km²), Saharan eteläpuolinen Afrikka ja Arabian niemimaan eteläosat, Madagaskar *Orientaalinen alue (7,5 milj. km²), Etelä- ja Kaakkois-Aasia *Australialainen alue (7,7 milj. km²), Australia lähisaarineen WWF:n mukaan on vielä oseaninen alue ja antarktinen alue.Figure 1.3. The 8 Biogeographical Realms and 14 Biomes Used in the MA Green Facts. Viitattu 18.11.2016. == Katso myös == * Indopasifinen merialue == Lähteet == == Aiheesta muualla == Luokka:Ekologia Luokka:Eläinmaantiede
Diego Placente

Diego Rodolfo Placente (s. 24. huhtikuuta 1977 Buenos Aires, Argentiina) on argentiinalainen jalkapalloilija, joka pelasi kotimaansa lisäksi Saksassa, Espanjassa, Ranskassa ja Uruguayssa. 176 senttimetriä pitkän Placenten pelipaikka oli vasen laitapuolustaja. Hänellä on myös Espanjan kansalaisuus. Placente aloitti ammattilaisuransa kaudella 1996–1997 Argentinos Juniorsin joukkueessa. Kahden ja puolen kauden jälkeen hän siirtyi yhteen maan mahtiseuroista, River Plateen. River Platessa hän pelasi kaksi kokonaista kautta ja kaksi vajaata, kunnes siirtyi kesken kauden 2000/01 saksalaiseen Bayer 04 Leverkuseniin. Leverkusenissa vietettyjen neljän ja puolen kauden aikana Placente nousi yhdeksi parhaista Euroopassa pelaavista pelaajista pelipaikallaan. Hän oli seuran runkopelaajia aina vuoteen 2005 saakka, jolloin hän siirtyi Bayer 04:sta Primera Divisiónin Celta Vigoon. Placenten ura espanjalaisseurassa jäi kahteen kauteen. Kaudeksi 2007-08 hän palasi kotimaahansa CA San Lorenzoon. 14 ottelun visiitti Argentiinassa jäi lyhyeksi ja kesällä 2008 Placente palasi Eurooppaan, tällä kertaa Ranskan liigassa pelaavan FC Girondins de Bordeaux'n paitaan. Argentiinan maajoukkueessa Placente pelasi 22 maaottelua, joista ensimmäisen joulukuussa 2000 Meksikoa vastaan. Hän oli mukana vuoden 2002 MM-kisoissa ja pelasi avauskokoonpanossa kahdessa Argentiinan kolmesta ottelusta. == Lähteet == == Aiheesta muualla == * Placente footballdatabase.com-tietokannassa Luokka:Argentiinalaiset jalkapalloilijat Luokka:Vuonna 1977 syntyneet Luokka:Elävät henkilöt
S/S Lokki

S/S Lokki on vuonna 1913 rakennettu suomalainen sisävesihöyrylaiva. Laiva toimi ammattiliikenteessä matkustaja-aluksena vuoteen 1971 asti. Samana vuonna laiva muutettiin halkokäyttöisestä öljykäyttöiseksi. Laiva upposi Laitaatsillan telakalla vuonna 1997, eikä se ole sen jälkeen ollut liikenteessä. Laiva nostettiin maalle loppuvuodesta 2005, ja sitä kunnostaa sen nykyinen omistaja. Laivasta on purettu kaikki puurakenteet ja seinät. Aluksen runko, höyrykone ja kattila on korjattu Billnäsissä, kansirakenteet ja sähköt ym. rakennettiin Helsingissä Hietalahdessa. Alus valmistui 2016 ja 2017 rekisteröitiin kaupalliseksi matkustaja alukseksi kotimaa 2 alueelle. ==Tekniset tiedot== * Rakennuspaikka: Alhström telakka, Varkaus * Rakennusvuosi: 1913 * Pituus: 23,95 m * Leveys: 6,10 m * Syväys: 2.00 m * Vetoisuus: 99,09 brt * Koneen tyyppi: Compound-höyrykone * Koneen teho: 129 ihv * Nopeus: 9,5 solmua * Kattila: 10 kp, 53 m² * Polttoaine: puu * Omistaja: Yksityinen henkilö * Entiset omistajat: Kasurilan Höyrywenhe Oy 1913–1916, Itä-Kuopion Höyrywenhe Oy 1916–, Pohjois-Kallaveden Höyrylaiva Oy, Kuopio –1971, Auto-Prima R.W. Stellberg Ky, Helsinki 1971–?, Roll laivat ?–1993, Kuopion Roll Risteilyt Oy 1993–2006, Parasteam Finland Oy 2006–2007, * Kotisatama: Helsinki * Matkustajia: 50 h * Varusteet: 12+8 makuupaikkaa, 2 salonkia, ruokasali Aluksen höyrykattilan tuubien uusimiseen on museovirasto vuonna 2014 myöntänyt 9 000 euroa.Perinnealusten kunnostus ja entistämisavustukset 2014. Museovirasto (pdf) Alus kuuluu Museoviraston perinnelaivarekisteriin ja se on Suomen Höyrypursiseuran alusrekisterissä. ==Lähteet== ==Aiheesta muualla== * Itä-Savo, 15.10.2007 * Länsi-Uusimaa 27.09.2008 * Kuvia * Kuva aluksesta * Savonlinnan vesien matkustajalaivoja * Sisävesihöyrylaivoja * Uutinen uppoamisesta Luokka:Höyrylaivat Luokka:Sisävesilaivat
Kiiltokuva

Kiiltokuva on kiiltävälle paperille painettu tai kiiltäväksi lakattu värillinen painokuva, joka on stanssattu kuva-aiheen reunoja myöten ja useimmiten korkopuristettu eli preeglattu siten että reliefi korostaa kuva- aiheen muotoja. Tyypillisesti kiiltokuvat ovat noin tulitikkurasian kokoisia. Yleisiä kiiltokuvien aiheita ovat enkelit, kukat, lapset ja eläimet. Joskus aiheina käytetään osia tunnetuista taideteoksista, esimerkiksi Rafaelin enkeli. Myös populaarikulttuuri on ollut kuvien aiheena, esimerkiksi Disneyn hahmoista on tehty kiiltokuvia. Kielikuvana kiiltokuva tarkoittaa epätodellisen ihannoivaa sanallista tai kuvallista esitystä jostakin henkilöstä tai asiasta. ==Historiaa== Kiiltokuvia alettiin painaa 1800-luvun keskivaiheilla monivärisen kivipainotekniikan kehityksen myötä. Niiden synnynmaaksi arvellaan Saksaa. Vanhimmissa kiiltokuvissa on kukka-aiheita, kuten lemmikkiseppeleen ympäröivät, toisiaan puristavat kädet. 1870-luvulla alettiin suosia aiheina lapsia ja lapsenhahmoisia enkeleitä sekä lemmikkieläimiä. Vuosisadan lopulla yleistyivät tunnettujen tarinoiden aiheet, kuten Robinson Crusoe. Kiiltokuvia käytettiin ensin leike- ja päiväkirjojen koristeina. Kiiltokuvat liittyivät myös muistokirjan pitoon: ystävän muistokirjaan kirjoitetun ”värssyn” kuvitukseksi piti luovuttaa yksi kiiltokuva. Silkkinauhaan ripustettuja kiiltokuvia käytettiin kirjanmerkkinä. Jouluisin niitä käytettiin kuusenkoristeina joko sellaisenaan tai koristekaramellin kääreeseen liimattuna. 1900-luvun lapset saattoivat välitunneilla ja vapaa-aikoinaan harrastaa kiiltokuvien vaihtamisleikkiä, jossa kouluvihon kahtia taitettujen lehtien sisällä säilytettiin kussakin yhtä kiiltokuvaa. Arvonnan kaltaisessa vaihtoleikissä piti osoittaa mistä lokerosta haluaa luovuttamansa kiiltokuvan tilalle toisen. Vihon yksi lokero saattoi olla kuvaton ”kassa”, jonka osuessa kohdalle menetti kiiltokuvansa saamatta mitään tilalle. Nykyisin kiiltokuvat ovat suosittu nostalginen keräilyharrastuksen kohde myös aikuisille. == Lähteet == ==Aiheesta muualla== * * * Luokka:Keräily Luokka:Paperityöt Luokka:Leikit
S/S Norrkulla

S/S Norrkulla on tilausristeilyjä Helsingin Pohjoisrannasta tekevä höyrylaiva. Alus oli alkuperäiseltä nimeltään S/S Nagu, risteili aiemmin Savonlinnan lähivesillä sisävesihöyrylaivana nimellä Figaro. Vuonna 1919 laivan runkoa pidennettiin keskeltä 3,84 metrillä. Pääkannen hyttien yläpuolelle rakennettiin siltakansi, johon tuli myös ruorihytti. Laivan kylkiin lisättiin valkoiset sivupellit, joihin tuli myös ikkunat. Laivan kattilassa tapahtui vaipan repeämä 70-luvulla jonka johdosta käyttöpaine on alennettu 9,5:stä seitsemään baariin. Laiva on kunnostettu viimeisimmän omistajanvaihdoksen jälkeen perusteellisesti vuosina 2005–2011. Mm. kaikki laivan salongit ja aurinkokansi on kunnostettu, korsteeni on uusittu, höyrykattila on peruskorjattu ja höyrykoneen suihkulauhdutin on korvattu uudella pintalauhduttimella (v. 2011). Alus kuuluu Museoviraston perinnelaivarekisteriin ja se on Suomen Höyrypursiseuran alusrekisterissä. == Valmistus == Jakob Nordqvist, Otto ja Carolus Wrede, Wiktor Henriksson ja Sigurd Möller perustivat 3. joulukuuta 1911 Ångbåts Ab Nagu -yhtiön Turussa, minkä tehtävänä oli turvata saaristoliikenne Turusta Nauvoon. Varustamo tilasi jo ennen virallista perustamista Joroisista Tehtaat Lehtoniemi & Taipale Fabrikerilta aluksen, joka saapui uutena Turkuun marraskuussa 1911. S/S Nagu aloitti liikennöinnin välittömästi katsastusten jälkeen.turkusteamers.com == Palvelus == Alus liikennöi kolmasti viikossa Turusta Nauvoon muun muassa reittiä Turku-Haarla-Mustfinnö-Prostvik-Pensar-Kirjais-Berghamn-Nötö. Se teki myös viikonloppuisin risteilyjä Jurmoon ja Nötöön. Yhtiö ajautui konkurssiin ja alus myytiin pakkohuutokaupassa 28. toukokuuta 1915 Ab Vulcanille Turkuun 41 tuhannella markalla. Alus luovutettiin kuitenkin vasta 12. kesäkuuta. Venäläisten pakko-otettua aluksen ensimmäisen maailmansodan vuoksi se oli Njurokiksi nimettynä Saaristomerellä huoltoaluksena. Alus myytiin 30. syyskuuta 1918 Norrkulla Ab:lle Helsinkiin 275 tuhannella markalla. == Lähteet == ==Aiheesta muualla== * http://www.höyrylaiva.fi/ *www.hoyrylaiva.fi * http://www.savonlinna.fi/museo/nayttelyt/museolaivat * http://www.hhlweb.biz/00-norrkulla.htm * http://www.ihalines.fi/suomeksi/norrkulla.html Luokka:Höyrylaivat Luokka:Sisävesilaivat
Fabricio Coloccini

Fabricio Coloccini (s. 22. tammikuuta 1982 Córdoba, Argentiina) on argentiinalainen jalkapalloilija, joka on edustanut muun muassa espanjalaista Deportivo de La Coruñaa ja englantilaista Newcastle Unitedia. 183 senttimetriä pitkän Coloccinin pelipaikka on keskuspuolustaja. Hiustensa vuoksi Coloccinin lempinimi on Enrulado (). Coloccini aloitti ammattilaisuransa Boca Juniorsissa kaudella 1998–1999. Jo seuraavalla kaudella hän teki sopimuksen italialaisen suurseuran AC Milanin kanssa. Pelipaikkaa milanolaisjoukkueessa ei kuitenkaan auennut, ja Coloccinia kierrätettiin lainasopimuksilla useissa seuroissa. Ensin hän pelasi kotimaassaan San Lorenzossa, sitten Espanjassa Alavésissa, Atlético de Madridissa ja Villarrealissa. Ensimmäisen ja myös viimeiseksi jääneen ottelussa Milanissa hän pelasi kaudella 2004–2005, vaikka seura oli omistanut hänet jo vuosien ajan. Kesken tuon kauden Coloccini siirtyi Deportivo de La Coruñan riveihin.Ficha del jugador LFP. Viitattu 27.5.2008. Coloccini siirtyi Newcastle Unitediin 16 miljoonan euron siirtosummalla, nelivuotisella sopimuksella.Newcastle seal Coloccini transfer. Viitattu 18.11.2008. Coloccini on pelannut Argentiinan maajoukkueessa 39 ottelua ja tehnyt niissä yhden maalin vuosina 2003–2013.La lista de 17 jugadores para el partido ante Noruega en Oslo AFA. Viitattu 27.5.2008. Debyyttinsä hän teki huhtikuussa 2003 Libyaa vastaan pelatussa ottelussa. Hän oli mukana MM- kilpailuissa 2006, joissa hän pelasi yhdessä alkulohko-ottelussa ja tappiollisessa puolivälieräottelussa Saksaa vastaan, sekä Ateenan olympialaisissa 2004, joissa Argentiina voitti olympiakultaa.FIFA Player Statistics FIFA. Viitattu 27.5.2008. == Lähteet == == Aiheesta muualla == * Coloccinin tiedot Football Database -sivustolla Luokka:Argentiinalaiset jalkapalloilijat Luokka:Argentiinalaiset olympiavoittajat Luokka:Vuonna 1982 syntyneet Luokka:Elävät henkilöt
Kankaanpää Seura

Kankaanpää Seura r.y. on 1957 perustettu kotiseutuyhdistys, joka toimii Kankaanpäässä ja lähialueella. Kankaanpää Seura on ainoa paikkakunnalla ja sen välittömässä ympäristössä toimiva kotiseutuyhdistys. Seura edistää alueen historian tutkimusta, järjestää tilaisuuksia ja tapahtumia ja julkaisee vuodesta 1964 ilmestynyttä Kankaanpään Joulu -lehteä. Seura myöntää vuosittain Kankaanpään Pitkäplakkarin arvonimen henkilölle, joka on pitkäaikaisesti ja poikkeuksellisen merkittävästi edistänyt seutukunnan kehitystä. Lisäksi Seura myöntää professori Kauko Räikkeen suunnittelemaa Kankaanpään puolesta -mitalia ansiokkaasta toiminnasta Kankaanpään hyväksi. 50-vuotisjuhlavuonnaan 2007 Kankaanpää-seura toteutti Reuttamo-tietokannaksi kutsutun verkkopalvelun, joka sisältää digitoituja Kankaanpään Joulu -lehden numeroita hakemistoineen, sukututkimusta auttavan kuvakokoelman Kankaanpään hautamuistomerkeistä sekä Kankaanpään keskusta-alueen tilusten asutus- ja historiatiedoston.Reuttamo- tietokanta , Kankaanpää-seura. Viitattu 18.11.2016. Vuonna 2011 Kankaanpää- seura sai Museovirastolta 4 000 euron avustuksen Kankaanpään kenkäteollisuuden historian kartoittamiseksi.Museovirasto jakoi avustukset suomalaisen kulttuuriperinteen tallentamiseen ja tutkimiseen, Museovirasto 18.4.2011. Viitattu 18.11.2016. ==Seuran julkaisuja== *Kukin taplaa tyylillään : kankaanpääläisiä sananparsia. Kankaanpää seura, 1980. ISBN 951-99273-4-4. *Kaappa Jaakko (toim.): Kankaanpään kansanlaulukirja. Kankaanpää Seura 1991. *Hörhiäisen pesällä : Kankaanpäässä kerättyä kansanperinnettä. Kankaanpää- seura, 1983. ISBN 951-99507-5-3. *Heikkilä, Olavi: Koirikuonosta Kauraharjuun : Kankaanpään kruununmaiden historiaa 1860-1920. Kankaanpää seura, 1995. ISBN 951-97338-0-9. *Nurminen, Jouko: Sortokausista sotavuosiin : Kankaanpään suojeluskunta ja lotat. Vapaussodan Satakunnan perinneyhdistys ry:n Kankaanpään seudun osasto ja Kankaanpää seura ry, 2003. ISBN 952-99256-0-3. ==Lähteet== ==Aiheesta muualla== *Kankaanpää Seura *Kankaanpään Joulu Luokka:Kotiseutuyhdistykset Luokka:Kankaanpää
Kanada-malja

Kanada-malja on jääkiekon SM-liigan kiertopalkinto, jonka saa pudotuspelien voittajajoukkue eli Suomen mestari. Sen lahjoitti Kanadan suomalaisyhteisö Suomen jääkiekkoliitolle järjestämänsä keräyksen myötä vuonna 1950. Keräyksen organisoi kanadansuomalainen liikemies Arne Ritari. Palkinto jaettiin ensi kerran vuonna 1951, ja vuoteen 1975 asti se jaettiin SM-liigan edeltäjän SM- sarjan voittajajoukkueelle. Alun perin maljan laattoihin merkittiin ainoastaan mestarijoukkueen nimi ja vuosiluku, mutta SM-liigan perustamisesta lähtien siihen on kirjattu myös pelaajat. Mestaruuslaattaan saa nimensä, kun on pelannut kolmasosan kauden otteluista. Maljaa on jouduttu korottamaan useaan otteeseen ja vuonna 2013 se alkoi olla maksimikoossaan. Tuolloin sanottiin, että ongelma joudutaan ratkaisemaan lähivuosina, sillä 17-kiloisen maljan on sanottu olevan hankala pideltävä erityisesti silloin, kun pelaaja nostaa sen harteilleen. Kanada-maljasta tehtiin vuonna 1991 kopio, ja alkuperäinen annettiin näytteille Tampereella sijaitsevaan Suomen Jääkiekkomuseoon. Voittajajoukkue saa voitetun finaalin jälkeen jäälle aidon Kanada-maljan, minkä jälkeen se vaihdetaan kopioon. Alkuperäisen maljan on arvioitu olevan hopeoitua kuparia tai uushopeaa, kun taas kopio on kokonaan hopeaa. == Kanada- maljan saajat == * 1951 Ilves * 1952 Ilves * 1953 TBK * 1954 TBK * 1955 TBK * 1956 TPS * 1957 Ilves * 1958 Ilves * 1959 Tappara * 1960 Ilves * 1961 Tappara * 1962 Ilves * 1963 Lukko * 1964 Tappara * 1965 Karhut * 1966 Ilves * 1967 RU-38 * 1968 KooVee * 1969 HIFK * 1970 HIFK * 1971 Ässät * 1972 Ilves * 1973 Jokerit * 1974 HIFK * 1975 Tappara * 1976 TPS * 1977 Tappara * 1978 Ässät * 1979 Tappara * 1980 HIFK * 1981 Kärpät * 1982 Tappara * 1983 HIFK * 1984 Tappara * 1985 Ilves * 1986 Tappara * 1987 Tappara * 1988 Tappara * 1989 TPS * 1990 TPS * 1991 TPS * 1992 Jokerit * 1993 TPS * 1994 Jokerit * 1995 TPS * 1996 Jokerit * 1997 Jokerit * 1998 HIFK * 1999 TPS * 2000 TPS * 2001 TPS * 2002 Jokerit * 2003 Tappara * 2004 Kärpät * 2005 Kärpät * 2006 HPK * 2007 Kärpät * 2008 Kärpät * 2009 JYP * 2010 TPS * 2011 HIFK * 2012 JYP * 2013 Ässät * 2014 Kärpät * 2015 Kärpät * 2016 Tappara * 2017 Tappara * 2018 Kärpät * 2019 HPK * 2020 Kanada-maljaa ei jaettu, SM-liigakausi keskeytettiin koronaviruksen johdosta. * 2021 Lukko * 2022 Tappara * 2023 Tappara * 2024 Tappara == Lähteet == Luokka:Jääkiekon SM-liigan palkinnot Luokka:Seulonnan keskeiset artikkelit
S/S Paul Wahl

S/S Paul Wahl on Savonlinnasta risteilevä, vuonna 1919 rakennettu sisävesihöyrylaiva. Laivan aikaisemmat nimet ovat Paasivesi, Joensuu, Mikkeli ja Vehmersalmi.Laivat. Vip Cruise. Viitattu 28.7.2017. Kesällä 2022 S/S Paul Wahl liikennöi reiteillä Savonlinna-Kuopio, Savonlinna-Joensuu ja Savonlinna- Lappeenranta. ==Tekniset tiedot== * Aikaisemmat nimet: S/S Paasivesi, S/S Joensuu, S/S Mikkeli, S/S Vehmersalmi, S/S Maaninka * Rakennuspaikka: A. Ahlström Osakeyhtiö, Varkauden konepaja, Varkaus * Rakennusvuosi: 1919 *Pituus: 26,5 metriä * Leveys: 6,0 m * Syväys: 2,1 m * Vetoisuus: 125 brt * Koneen tyyppi: Compound-höyrykone * Koneen teho: 150 ihv * HöyryKattila: 10 bar, kaksi Oilon-öljypoltinta (kaksi tulipesää) * Polttoaine: kevyt polttoöljy * Nykyinen omistaja: Oy Vip Cruise Ltd, Savonlinna 2005– * Entiset omistajat: Varkauden kaupunki (1982–2005), Saimaan Laivamatkat Oy (1967–1982) * Käyttäjä: Oy Vip Cruise Ltd * Kotisatama: Savonlinna * Liikennöinti: tilausristeilyjä Savonlinnan ympäristössä, aikaisemmin risteilyjä Varkaudesta * Matkustajia: 99 * Varusteet: ravintola, neljä salonkia Alus kuuluu Museoviraston perinnelaivarekisteriin ja se on Suomen Höyrypursiseuran alusrekisterissä. ==Lähteet== Luokka:Höyrylaivat Luokka:Sisävesilaivat Luokka:Savonlinnan liikenne
S/S Punkaharju

thumb|S/S Punkaharju Savonlinnan satamassa.|250x250px S/S Punkaharju on Savonlinnasta tilausristeilyjä tekevä sisävesihöyrylaiva. Aluksen on suunnitellut Varkauden Lehtoniemen telakalla oppinsa saanut Eemil Kiiveri. Hän piirsi laivan rungon sellaiseksi, että se tarvitsee mahdollisimman pienitehoisen koneen kulkeakseen. Alus vaurioitui tulipalossa vuonna 1913, jolloin mm. höyrykone vaihdettiin tehokkaammaksi. Alus osallistui sota-aikana evakuointikuljetuksiin. Höyrylaiva S/S Punkaharju siirtyi takaisin Savonlinnaan vuonna 1999. Aluksen Omistaa LP Management Oy. == Tekniset tiedot == * Aikaisemmat nimet: S/S Taimi III (?–1999), S/S Punkaharju, S/S Kerttu (?–1934), S/S Osuuskunta I (1905–?) * Rakennuspaikka: Lypsyniemen telakka, Savonlinna (Eemil Kiiveri) * Rakennusvuosi: 1905/1926 * Pituus: 22,5 metriä * Leveys: 4,95 m * Syväys: 2,00 m * Vetoisuus: 74 brt * Koneen tyyppi: Compound- höyrykone * Koneen teho: 92 ihv * Polttoaine: Kevyt polttoöljy * Omistaja: LP Management Oy, 2017 - * Entiset omistajat: Oy Vip Cruise LTD 1999–2016, Hotelli Joensuun Karelia –1999, Martti Sieranta – Vuokralla Punkaharjun Laivat Oy:lle 1982–?, Saimaan Laivamatkat Oy 1967–1982, Höyrylaiva Osakeyhtiö Kerttu 1934–1967, Höyryvenhe Osuuskunta 1905–1934) * Käyttäjä: LP Management Oy * Kotisatama: Savonlinna * Liikennöinti: höyrylaiva S/S Punkaharjun Maisemaristeilyt 1.6.–30.8. Tilausristeilyt Savonlinnasta, tilausliikenteessä etukäteen myydyille ryhmille. * Matkustajia: 75 * Varusteet: Ravintola, anniskeluoikeudet, satelliittinavigointijärjestelmä ja sähköiset merikarttaohjelmat Alus kuuluu Museoviraston perinnelaivarekisteriin ja se on Suomen Höyrypursiseuran alusrekisterissä. == Aiheesta muualla == * http://www.saimaashop.com * Suomen Höyrypursiseura * http://www.savonlinna.fi/museo/nayttelyt/museolaivat Luokka:Höyrylaivat Luokka:Savonlinnan liikenne Luokka:Sisävesilaivat
Zamora

Zamora voi tarkoittaa seuraavia: * Zamora-palkinto, Espanjan jalkapalloilussa kauden parhaalle maalivahdille myönnettävä palkinto * Zamora Club de Fútbol, espanjalainen jalkapalloseura. Zamora on myös seuraavassa lueteltujen paikkojen ja henkilöiden nimi. ;Zamora-nimisiä maantieteellisiä paikkoja * Zamora, kaupunki Espanjassa * Zamora, maakunta Espanjassa * Zamora, kaupunki Yhdysvalloissa * Zamora, kaupunki Meksikossa * Gutiérrez Zamora, kaupunki Meksikossa * Zamora, kaupunki Araguan osavaltiossa, Venezuelassa * Zamora, kaupunki Mirandan osavaltiossa, Venezuelassa * Zamora, kaupunki Ecuadorissa * Zamora-Chinchipe, provinssi Ecuadorissa ;Zamora-nimisiä henkilöitä: * Bobby Zamora (s. 1981), englantilainen jalkapalloilija * Daniela Zamora (s. 1990), chileläinen jalkapalloilija * Ezequiel Zamora (1817–1860), venezuelalainen sotapäällikkö * Fernando Zamora (s. 1970), kuubalainen ratameloja * Jaime Paz Zamora (s. 1939), Bolivian presidentti 1989–1993 * Jesús Jiménez Zamora (1823–1897), Costa Rican presidentti * José Rubén Zamora (s. 1956), guatemalalainen journalisti * Leonardo Zamora Legaspi (1935–2014), filippiiniläinen katolinen arkkipiispa * Lonnie Zamora (1933–2009), yhdysvaltalainen poliisi, Socorron ufotapauksen silminnäkijä * Niceto Alcalá- Zamora (1877–1949), Espanjan presidentti 1931–1936 * Pedro Zamora (1972–1994), kuubalais-yhdysvaltalainen AIDS-aktivisti * Ricardo Zamora (1901–1978), espanjalainen jalkapalloilija * Rubén Zamora (s. 1942), elsalvadorilainen poliitikko * Rutilo Muñoz Zamora (s. 1951), meksikolainen katolinen piispa * Tye Zamora (s. 1977), yhdysvaltalainen muusikko * Vicente Jiménez Zamora (s. 1944), espanjalainen katolinen piispa * Xavier Espot Zamora (s. 1979), Andorran pääministeri * Zamora (s. 1963), oikealta nimeltään Tim Cridland, yhdysvaltalainen sirkustaiteilija
Joukkoyksikkö

Joukkoyksikkö on asevoimiin kuuluva osa, kuten esimerkiksi maavoimissa pataljoona tai rykmentti. Joukkoyksikkö jakaantuu pienempiin perusyksikköihin. Vastaavasti joukkoyksikkö kuuluu aina tiettyyn joukko-osastoon. Suomen puolustusvoimissa joukkoyksikön tärkeimpänä vastuualueena on rauhan aikana koulutus ja sen toteuttaminen. Valmiuteen ja varuskunnallisiin tehtäviin liittyvät kysymykset hoitaa joukko-osasto, henkilökysymykset taas joko joukko- osasto tai perusyksikkö. Joukkoyksiköiden nimet vaihtelevat suuresti. Tyypillisin nimi on pataljoona. Muita nimiä ovat * patteristo (tykistössä tai ilmatorjunnassa) * rykmentti * laivue (ilmavoimissa ja merivoimien laivastojoukoissa) * pääjohtokeskus (ilmavoimissa) * huoltokeskus ==Rykmentti joukkoyksikkönä== Rykmentit voivat olla joko joukko-osastoja tai joukkoyksiköitä. Yleensä rykmentit, jotka ovat samalla paikkakunnalla jonkin toisen joukkoyksikön kanssa on yhdistetty joukko-osastoksi 1990-luvulla. Näin on käynyt muun muassa kaikille tykistörykmenteille. Toisaalta eräät yhtä aselajia kouluttavat joukko-osastot on nimetty rykmenteiksi. Näin on käynyt viimeksi Pioneerirykmentille. Esimerkiksi Karjalan tykistörykmentti on nykyään joukkoyksikkö ja toimii Karjalan Prikaatin alaisuudessa. Sodan aikana joukkoyksikkö muodostuu tärkeäksi jaotukseksi, sillä joukkoyksikön komentajille on annettu puolustustilalaissa laajat sotilaalliset valtuudet sodankäynnin kannalta tarpeellisiin toimiin. == Katso myös == * Joukko-osasto * Perusyksikkö * Sotilaalliset valtuudet Luokka:Suomen puolustusvoimat
S/S Savonlinna

S/S Savonlinna on Savonlinnasta risteilevä sisävesihöyrylaiva, jonka kotisatama on Savonlinnan museon laituri Riihisaaressa. Alusta on ulkoasultaan palautettu vuoden 1927 asuun, ja sitä on käytetty myös Savonlinnan kaupungin edustustehtävissä. Alus kuuluu Savonlinnan museon kokoelmiin. ==Tekniset tiedot== * Aikaisemmat nimet: S/S Suur-Saimaa ("Saimaa Express", "Saimaan pikajuna") * Rakennuspaikka: Paul Wahl & Co., Varkauden konepaja, Varkaus * Rakennusvuosi: 1904 * Pituus: 27,86 m * Leveys: 6,69 m * Syväys: 2,43 m * Vetoisuus: 169 brt * Koneen tyyppi: höyrykone * Koneen teho: 200 ihv * Nopeus: 11,5 solmua, risteilynopeus noin 7 solmua * Polttoaine: koivuhalot * Omistajat: Savonlinnan kaupunki 1982– * Entiset omistajat: Saimaan Laivamatkat Oy 1967–1982, Saimaan Höyrylaiva Osakeyhtiö 1903–1967 * Kotisatama: Savonlinna * Matkustajia: 99 * Varusteet: Ravintola, 12 kahden hengen hyttiä, 3 wc:tä, tupakkasalonki, naistensalonki, kapteenin hytti, suihku, ruumassa kokous-, koulutus- ja näyttelytila, 220 V sähköjärjestelmä, AV/kokousvälineistö, keskusradiojärjestelmä Alus ei kuulu Museoviraston perinnelaivarekisteriin, mutta se on Suomen Höyrypursiseuran alusrekisterissä. ==Aiheesta muualla== * S/s Savonlinna Savonlinnan museon sivuilla * Tekniset tiedot Luokka:Höyrylaivat Luokka:Sisävesilaivat Luokka:Savonlinnan liikenne Luokka:Savonlinnan museot
Håkan Spik

Ulf Håkan Spik (s. 18. elokuuta 1951) on suomalainen kestävyysjuoksija. Hän edusti seuratasolla IK Kronan -seuraa. Hänen valmentajansa oli Bengt Hellsten. == Urheilu-ura == Håkan Spikilla on kymmenen henkilökohtaista SM-mitalia, joista viisi on kultaa. Spik osallistui kahdesti olympialaisten maratonille, 1976 Montrealissa ja 1980 Moskovassa. Hänen ennätyksensä on 2.13.57, juostu 3. toukokuuta 1980 Itä-Saksassa. === SM-mitalit aikuisten sarjassa === * Kultaa : Maraton, 1976 (2.17.47,4) : Maraton, 1977 (2.14.11,6) : Maraton, 1978 (2.16.20,3) : Maraton, 1983 (2.17.53) * Hopeaa : 5 000 metriä, 1981 (13.40,63) : 10 000 metriä, 1981 (28.08,31) : Maraton, 1989 (2.20.46) * Pronssia : 10 000 metriä, 1977 (28.21,95) : Maraton, 1981 (2.20.00) === Sisäratojen SM-mitalit aikuisten sarjassa === * Kultaa : 5 000 m, 1978 (13.56,79) === Arvokisaedustukset aikuisten sarjassa === * Olympialaiset :1976, maraton (16:s, 2.17.50,6) :1980, maraton (32:s, 2.22.24) * Maastojuoksun MM-kilpailut : 1977 52:s * EM-kilpailut :1978, maraton (keskeytti) == Lähteet == * * Luokka:Suomalaiset kestävyysjuoksijat Luokka:Vuonna 1951 syntyneet Luokka:Elävät henkilöt
Steve Halliwell

Stephen Harold "Steve" Halliwell (19. maaliskuuta 1946 Bury, Lancashire – 15. joulukuuta 2023 Leeds, West Yorkshire) oli brittiläinen näyttelijä. Hänet tunnetaan Zak Dinglen roolista televisiosarjassa Emmerdale. == Nuoruus == Halliwell syntyi Buryssä vuonna 1946. Hän oli nuorena paperitehtaassa töissä ja teki erilaisia sekatyömiehen hommia. 17-vuotiaana Halliwell muutti pois kotoaan, mutta pian tämän jälkeen hänen alkoholinkäyttönsä alkoi riistäytyä hallinnasta ja hän päätyi asumaan kadulla. Alkoholimyymälävarkaudesta seuranneen vankeustuomion ja isänsä kuoleman jälkeen Halliwell päätti hakea uutta suuntaa elämälleen ja haki teatterikouluun Lontooseen. == Ura == Valmistuttuaan Halliwell näytteli teattereissa Lontoossa ja Oldhamissa. Televisioensiesiintymisensä hän teki televisionäytelmässä Daft Mam Blues vuonna 1977. 1980-luvulla Halliwell esiintyi myös televisiosarjoissa Kaikenkarvaiset ystäväni ja The Practise. Työt näyttelijänä kuitenkin vähenivät: Halliwell sairastui masennukseen ja jatkoi juomistaan, joka johti talousvaikeuksiin ja lopulta avioliiton päätymiseen. Roolien puutteessa Halliwell alkoi kirjoittaa, ja syntyi näytelmä, joka perustui hänen omiin kokemuksiinsa köyhyydestä. Vuonna 1994 Halliwellia pyydettiin koe-esiintymään Zak Dinglen rooliin televisiosarjaan Emmerdale. Halliwellin roolihahmo Zak oli siankasvattaja ja Dinglejen perheen pää, joka oli alun perin väkivaltainen, mutta pehmeni vuosien myötä. Roolin myötä Halliwell sai taloudellista vakautta, mutta masennus ja alkoholismi vaivasivat edelleen, ja vuonna 2003 hän joutui jäämään tauolle sarjasta jouduttuaan vieroitushoitoon. Halliwell palasi sarjaan myöhemmin, näytellen siinä kuolemaansa asti. == Yksityiselämä == Halliwell oli kahdesti naimisissa. Ensimmäinen liitto Susan Woodsin kanssa päättyi eroon Halliwellin juomisen seurauksena. Pariskunnalla oli yksi tytär, joka annettiin adoptioon viisi vuotta ennen heidän avioitumistaan vuonna 1972. Toistamiseen Halliwell avioitui Valerie Murphyn kanssa vuonna 1984, ja he saivat tyttären samana vuonna. Tämäkin liitto päättyi eroon, mutta ensimmäisen lapsenlapsen synnyttyä vuonna 2006 pariskunta palasi yhteen. Halliwell julkaisi omaelämäkertateoksen If the Cap Fits: My Rocky Road to Emmerdale vuonna 2014. Vuonna 2018 hänellä todettiin vakava sydänsairaus, jonka seurauksena hänelle asennettiin sydämentahdistin. Halliwell kuoli sairastettuaan lyhyen aikaa 77-vuotiaana Wheatfieldin saattokodissa Leedsissä 15. joulukuuta 2023. ==Osittainen filmografia== Sarja Hahmo Mukana Kaikenkarvaiset ystäväni P.C. Goole 1983, 1989, 1990 Sydämen asialla 1993 Fitz ratkaisee 1993 Coronation Street Bob Cairns 1993-1994 Emmerdale Zak Dingle 1994- == Lähteet == == Aiheesta muualla == * Luokka:Englantilaiset näyttelijät Luokka:Vuonna 1946 syntyneet Luokka:Vuonna 2023 kuolleet
S/S Suomi

S/S Suomi on sisävesihöyrylaiva, joka on liikennöinyt Päijänteellä vuodesta 1906. Nykyisin alus on risteilyliikenteessä Jyväskylästä käsin. ==Tekniset tiedot== * Rakennuspaikka: Lehtoniemi & Taipale, Lehtoniemen konepaja, Joroinen * Rakennusvuosi: 1906 * Pituus: 31,73 m * Leveys: 6,7 m * Syväys: 2,53 m * Vetoisuus: 239 brt * Höyrykoneen tyyppi: Compound-höyrykone * Koneen teho: 200 ihv * Kattila: 88 m², skottilainen laivakattila, 2 kpl Oilon- öljypoltinta * Polttoaine: Kevyt polttoöljy * Omistaja: Päijänne Risteilyt Hilden Oy, Jyväskylä * Entiset omistajat: Päijännematkailu Höyrylaiva Oy * Käyttäjä: Päijänne Risteilyt Hilden Oy * Kotisatama: Jyväskylä * Kutsumerkki: OJ6543 https://www.traficom.fi/fi/liikenne/veneily/alusten-meriradionumerot * Liikennöinti: Risteily- ja tilausliikenteessä Jyväskylästä * Matkustajia: 199 * Varusteet: Ravintola, näköalabaari, pub, kahvila, 2 kpl kahden hengen päivähyttiä, kuulutus- ja musiikkilaitteet, lämmitys, sähkö 220v, vaihdettu talvella 2007 uusi Valmet-apukone Alus ei kuulu Museoviraston perinnelaivarekisteriin eikä se ole Suomen Höyrypursiseuran alusrekisterissä. ==Lähteet== ==Aiheesta muualla== * http://www.paijanne- risteilythilden.fi/laivat.htm * http://www.elka.fi/nayttelyt/laivat/laivasivut/suomi1905.html * Päilyvää Päijännettä Laiva esiintyy dokumenttifilmissä vuodelta 1959 Luokka:Höyrylaivat Luokka:Sisävesilaivat Luokka:Jyväskylän liikenne
Meksikon lippu

Meksikon lippu on Meksikon kansallistunnus vaakunan ja kansallislaulun ohella. Se koostuu vihreästä, punaisesta ja valkoisesta. Värien symboliikka on vaihdellut aikojen kuluessa. Lipussa on keskellä maan vaakuna, joka kuvaa kaktuksella seisovaa kotkaa, jolla on käärme suussa. Ilman vaakunaa lippu olisi lähes identtinen Italian lipun kanssa. Nykyinen lippu otettiin käyttöön 16. syyskuuta 1968 vähän ennen Méxicon olympialaisia. Tuolloin lipussa olevaa vaakunaa yksinkertaistettiin ja sitä edellytettiin käytettävän kaikissa, arkisimmissakin lipuissa.Kimmo Kiljunen: Maailman maat-liput ja historia, sivu 681 Värit ovat peräisin itsenäisyyssodan aikaisen Ejército Trigaranten sotalipusta ja tarkoittivat alun perin: vihreä itsenäisyyttä, valkoinen uskontoa ja punainen eurooppalaisten ja alkuperäisväestön liittoa. Presidentti Benito Juárezin johtaman maan sekularisoinnin jälkeen merkityksiksi kerrottiin: vihreä: toivo; valkoinen: yhtenäisyys ja punainen: kansallissankarien veri. Lipusta määräävässä laissa väreille ei ole annettu merkityksiä, joten tulkinnat vaihtelevat. Meksikon vaakunakuva tulee asteekkimyytistä, jonka mukaan vaeltavat asteekit rakensivat kaupunkinsa siihen, missä näkivät jumala Huitzilopochtlin määräävän merkin kotkasta nopal- kaktuksessa (Opuntia ficus-indica). Merkki nähtiin pienellä saarella Texcocojärvellä, mihin perustettiin Tenochtitlán, nykyinen México. ==Aikaisemman versiot== Käytössä Lippu 24\. helmikuuta 1821– 23\. elokuuta 1821 24\. elokuuta 1821– 1\. marraskuuta 1821 2\. marraskuuta 1821– 13\. huhtikuuta 1823 14\. huhtikuuta 1823– 14\. heinäkuuta 1864 15\. heinäkuuta 1864– 18\. kesäkuuta 1867 19\. kesäkuuta 1867– 31\. maaliskuuta 1893 1\. huhtikuuta 1893– 19\. syyskuuta 1916 20\. syyskuuta 1916– 4\. helmikuuta 1934 5\. helmikuuta 1934– 15\. syyskuuta 1968 16\. syyskuuta 1968– ==Lähteet== == Aiheesta muualla == Luokka:Valtioiden liput lippu
S/S Suur-Saimaa

thumb|260px|Laiva entisellä paikallaan Savonlinnan kauppatorin laidalla S/S Suur-Saimaa on alun perin Liperi-nimiseksi vuonna 1907 rakennettu matkustajahöyrylaiva. Laivalla on vuosien varrella ollut monia eri omistajia ja käyttötarkoituksia, kuten sen useista nimistäkin voi havaita. Saimaan Laivamatkoilla Imatra-nimisenä se ajoi karille ja upposi vuonna 1977. Tämän jälkeen alus siirtyi Kuopioon Roll-laivoille ja sai nimen Puijo. 1990-luvun alussa se risteili Nurmes-Marina-varustamon lipun alla myös Nurmeksesta Kolille ja Joensuusta Koli-nimisenä. Viimeisen kerran alus oli reittiliikenteessä 1997 Savonlinnan ja Lappeenrannan välillä. Reitti- ja risteilyliikenteen loputtua oli laiva melkein 15 vuotta ravintolalaivana Savonlinnan kauppatorilla. Alus pääsi tänä aikana hyvin huonoon kuntoon ja sen sisätilat kärsivät mm. vesivahinkoja. Aluksen kunnostamista on hidastanut 2000-luvun alussa rakennettu Torisilta, joka esti laivan viemisen pois laituripaikaltaan. Syyskuussa 2011 tehtiin mittava sillanavausoperaatio ja laiva saatiin vihdoin siirrettyä avoimille vesille. Laivan kunnostustyöt ovat alkaneet Laitaatsillan telakalla. ==Tekniset tiedot== * Aikaisemmat nimet: **S/S Liperi (1907–1912) **S/S Orivesi II (1912–1956) **S/S Punkaharju (1956–1960) **S/S Sinikolmio (1960–1968) **S/S Imatra (1968–1979) **S/S Valamo (1979) **S/S Puijo (1979–1991) **S/S Koli (1991–1994) **S/S Kallavesi (1994–1997) * Rakennuspaikka: Paul Wahl & Co.,Varkauden konepaja, Varkaus * Rakennusvuosi: 1907 * Pituus: 27,55 m * Leveys: 6,5 m * Syväys: 2,4 m * Vetoisuus: 149 brt * Koneen tyyppi: Compound-höyrykone * Koneen teho: 99 kW, 135 ihv * Nopeus: 12 solmua * Polttoaine: Puu * Omistaja: Suur-Saimaan höyrylaivaosakeyhtiö * Entiset omistajat: Liperin Höyryvenhe Osuuskunta 1907–1912, Höyryvenhe Oy Kerttu 1912–1950, Saimaan Höyrylaiva Oy 1950–1966, Savonlinnan kaupunki 1967, Saimaan Laivamatkat Oy 1968–1977, Roll-Laivat Oy (Roll Lines) 1980–1993, Kuopion Roll Risteilyt Oy (eri nimillä) 1993–2010 * Käyttäjä: Suur-Saimaan höyrylaivaosakeyhtiö * Kotisatama: Savonlinna (Kuopio) * Liikennöinti: Nykyään: Kunnostetaan liikenteeseen, (toiminut 2000-luvulla ravintolalaivana Savonlinnan kauppatorin rannassa) Ennen: Joensuun ja Savonlinnan välillä Liperin kautta, Savonlinnan ja Lappeenrannan välillä * Varusteet: - Alus kuuluu Museoviraston perinnelaivarekisteriin nimellä S/S Kallavesi ja se on Suomen Höyrypursiseuran alusrekisterissä. ==Aiheesta muualla== * http://www.steamship.fi/datafiles/userfiles/Image/laivat/suur- saimaa.jpg * http://2.bp.blogspot.com/_Jf- cS3MkZ_I/S3BkFt7BF8I/AAAAAAAAABU/4YCiYUWulZ0/s1600/Puhoksensatama.jpg Luokka:Höyrylaivat Luokka:Sisävesilaivat
Tuulikki Pyykkönen

Tuulikki Kemppainen (o.s. Pyykkönen, s. 25. marraskuuta 1963 Puolanka) on suomalainen maastohiihtäjä. Hän saavutti Trondheimin MM-kisoissa 1997 pronssia 4 × 5 kilometrin viestissä. Henkilökohtaisilla matkoilla Kemppaisen paras arvokisasijoitus oli Lahden MM-kisoissa 1989 saavutettu 15 kilometrin kuudes sija. Hän kilpaili pääasiassa perinteisellä hiihtotavalla. Maailmancupin osakilpailussa Kemppainen sijoittui kerran palkintokorokkeelle. Joulukuussa 1989 Yhdysvaltain Soldier Hollowissa hän oli toinen Jaana Savolaisen jälkeen perinteisen tyylin 5 kilometrin kilpailussa. Ensimmäisissä arvokilpailuissaan Oberstdorfin MM-kilpailuissa 1987 Kemppainen sijoittui 5 kilometrillä 12:nneksi ja 10 kilometrillä 20:nneksi. Calgaryn olympialaisissa 1988 hän oli 5 kilometrillä 12:s ja 10 kilometrillä 29:s. Lahden MM-kilpailuissa 1989 hän sijoittui 15 kilometrillä kuudenneksi ja 10 kilometrillä seitsemänneksi mutta oli molemmissa lajeissa vasta neljänneksi paras suomalainen. Val di Fiemmen MM-kilpailuissa 1991 Kemppainen oli viestissä itselleen huonommin sopivalla vapaalla hiihtotavalla käydyn ankkuriosuuden hiihtäjänä neljäs ja 5 kilometrillä 12:s sekä keskeytti 15 kilometrillä. Albertvillen olympialaisissa 1992 hän sijoittui 5 kilometrillä 29:nneksi ja takaa-ajohiihdossa 33:nneksi. Falunin MM-kilpailuissa 1993 viestissä, jossa Kemppainen hiihti avausosuuden, oli tuloksena jälleen neljäs sija ja lisäksi hän sijoittui sekä 5 kilometrillä että 15 kilometrillä 13:nneksi. Lillehammerin olympialaisissa 1994 Kemppainen sijoittui 18:nneksi 5 kilometrillä. Thunder Bayn MM-kilpailuissa 1995 tuloksena olivat kuudes sija viestissä, jossa Kemppainen hiihti avausosuuden, 11. sija 15 kilometrillä ja 34. sija 5 kilometrillä. Trondheimin MM- kilpailuissa 1997 Kemppainen saavutti viestissä kakkososuuden hiihtäjänä pronssia ja sijoittui 5 kilometrillä 19:nneksi sekä keskeytti 30 kilometrillä. Naganon olympialaisissa 1998 hän oli viestissä avausosuuden hiihtäjänä seitsemäs, 15 kilometrillä 12:s ja 5 kilometrillä 17:s. == Lähteet == == Aiheesta muualla == * Luokka:Suomalaiset maastohiihtäjät Luokka:Vuonna 1963 syntyneet Luokka:Elävät henkilöt
Hiusgeeli

Hiusgeeli on hiusten muotoiluun käytettävä tuote. Sen vaikutus on samankaltainen mutta hieman vahvempi kuin hiuslakan ja heikompi kuin hiusvahan. Hiusgeelin tärkeimmät vaikuttavat aineet ovat kationisia polymeerejä, joiden positiivisen varauksen aiheuttama venyminen tuottaa geeliin viskositeettia. Tämä johtuu siitä, että venynyt polymeeri vie enemmän tilaa kuin kiertynyt, ja siksi se vastustaa ympäröivien liuottavien molekyylien virtausta. Positiivinen varaus myös kiinnittää geelin hiusten pinnan keratiinimolekyylien negatiivisesti varautuneisiin aminohappoihin. == Aiheesta muualla == Luokka:Kosmetiikka Luokka:Muoti Luokka:Hiukset
Reaalifantasia

Reaalifantasia on käsite, jota on vuodesta 2006 alkaen käyttänyt suomalainen reaalifantastikoiksi itseään kutsuva kirjailijoiden ryhmä, jonka perustajat ovat kirjailijat Anne Leinonen, J. Pekka Mäkelä, Juha-Pekka Koskinen sekä sanan keksinyt Pasi Ilmari Jääskeläinen. Julistuksensa mukaan 2000-luvun suomalaiset reaalifantastikot operoivat arkitodellisuuden pohjalta, mutta hyödyntävät maailmankirjallisuuden niitäkin keinoja, jotka ovat suomalaisille realisteille olleet vieraita; he ammentavat tuotantoonsa vaikutteita muun muassa eteläamerikkalaisilta maagisilta realisteilta ja venäläisiltä kirjailijoilta kuten Mihail Bulgakov, science fictionista, fantasiasta, yhteiskunnallisesti valveutuneesta proosasta, psykologisista jännäreistä, jopa dekkareista. Reaalifantastikkojen mukaan reaalifantasia ei ole uusi genre, vaan pikemminkin genrerajoista luopumista, uusi tapa hahmottaa kirjallisuuden koko kenttää. == Aiheesta muualla == * Maria Pettersson: Mitä eroa on scifillä ja spefillä. Helsingin Sanomat 5.7.2013 * Mari Jämsen: Reaalifantasia fantastisen kirjallisuuden lajityyppinä. Pro gradu -työ, Tampereen yliopisto, Suomen kirjallisuus 2010. (PDF) * Pasi Ilmari Jääskeläinen: Reaalifantasian syvin olemus * Videoita reaalifantasia-aiheisesta paneelikeskustelusta Finncon 2010:ssä. Luokka:Kirjallisuuden käsitteet Luokka:Fantasian lajit Luokka:Suomalainen fantasiakirjallisuus Luokka:Suomalainen science fiction -fanikunta